Ministru kabineta noteikumu projekta „ Grozījumi Ministru kabineta 2019. gada 15. oktobra noteikumos Nr. 477 “Prasības vienkāršo, ierakstīto un apdrošināto pasta sūtījumu izsniegšanai”” sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts ir izstrādāts, lai izdarītu grozījumus Ministru kabineta 2019. gada 15. oktobra noteikumos Nr. 477 “Prasības vienkāršo, ierakstīto un apdrošināto pasta sūtījumu izsniegšanai””, paredzot atvieglot vienkāršo pasta sūtījumu saņemšanu gadījumos, ja tie ir jāizsniedz pasta pakalpojumu sniegšanas vietā. Izslēdzot prasību uzrādīt personu apliecinošo dokumentu vienkāršo pasta sūtījumu saņemšanas brīdī, tiks ievērojami atvieglota pasta komersantu un sūtījumu saņēmēju rīcība. Grozījumu izdarīšana veicinās rindu samazināšanos, kas īpaši aktuāli problēmu risināšanai ārkārtējās situācijas laikā, kas radušās Ministru kabineta 2020. gada 6. novembra rīkojuma Nr. 655 “Par ārkārtējās situācijas izsludināšanu” un Ministru kabineta 2020. gada 9. jūnija noteikumu Nr. 360 “Epidemioloģiskās drošības pasākumi Covid-19 infekcijas izplatības ierobežošanai” darbības rezultātā.Noteikumu projekts stājas spēkā nākamajā dienā pēc to izsludināšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Satiksmes ministrijas iniciatīva.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Ministru kabineta 2020. gada 6. novembra rīkojumu Nr. 655 “Par ārkārtējās situācijas izsludināšanu” Ministru kabinets ir izsludinājis ārkārtējo situāciju līdz 2021. gada 6. aprīlim (turpmāk - Rīkojums Nr. 655).Ministru kabineta 2020. gada 9. jūnija noteikumi Nr. 360 “Epidemioloģiskās drošības pasākumi Covid-19 infekcijas izplatības ierobežošanai” (turpmāk - Noteikumi Nr. 360) nosaka epidemioloģiskās drošības pasākumus, kas veicami, lai ierobežotu Covid-19 infekcijas izplatību. VAS “Latvijas Pasts” stingri ievēro Rīkojumā Nr. 655 un Noteikumos Nr. 360 noteiktās epidemioloģiskās drošības prasības. Saskaņā ar Rīkojuma Nr. 655 5.41.1. apakšpunktu VAS “Latvijas Pasts” kā saimnieciskā pakalpojuma sniedzējam, pasta pakalpojuma sniegšanas vietā vienam apmeklētājam jānodrošina ne mazāk kā 15 m2 no publiski pieejamās telpu platības. Pasta pakalpojuma sniegšanas vietā, kur vienam apmeklētājam publiski pieejamā telpu platība ir mazāka par 15 m2, vienlaikus var atrasties tikai viens apmeklētājs. Ievērojot šīs prasības un ņemot vērā pasta pakalpojumu sniegšanas vietu platību, nereti vienlaikus pasta pakalpojumu sniegšanas vietā tiek apkalpots tikai viens klients. Turklāt pasta pakalpojumu sniegšanas specifikas dēļ nereti veidojas apmeklētāju rindas un drūzmēšanās ārpus pasta pakalpojumu sniegšanas vietām.Minētās problēmas pastiprina arī spēkā esošais regulējums, kas nosaka prasības vienkāršo pasta sūtījumu izsniegšanai. Saskaņā ar Pasta likuma 13.1panta pirmās daļas 1., 2., 3. un 4. punktu pasta sūtījumus adresātam var piegādāt, ievietojot tos adresāta pastkastītē, izsniedzot pret parakstu adresātam norādītajā adresē, izsniedzot adresātam pret parakstu pasta pakalpojumu sniegšanas vietā vai izsniedzot pēc pasta komersanta piešķirtā autorizācijas koda ievades pasta komersanta norādītajā iekārtā. Saskaņā ar šī panta otro daļu prasības vienkāršo, ierakstīto un apdrošināto pasta sūtījumu izsniegšanai nosaka Ministru kabinets. Pamatojoties uz Pasta likuma 13.1 panta otro daļu tika izdoti Ministru kabineta 2019. gada 15. oktobra noteikumi Nr. 477 “Prasības vienkāršo, ierakstīto un apdrošināto pasta sūtījumu izsniegšanai” (turpmāk – Noteikumi Nr. 477).Saskaņā ar Noteikumu Nr. 477 2. punktu vienkāršu pasta sūtījumu izsniedz, ievietojot adresāta pastkastītē vai pasta komersanta uzstādītā pasta sūtījumu saņemšanas iekārtā (turpmāk – iekārta), ja normatīvajos aktos nav noteikts citādi. Ir sastopami gadījumi, kad vienkāršu pasta sūtījumu izmēri neatbilst pastkastītes un tās atveres izmēram, tādējādi liedzot pastniekam to nogādāt adresātam pasta likumā noteiktajā kārtībā – ievietojot adresāta pastkastītē. Šādā gadījumā pasta sūtījums ir jāizsniedz saskaņā ar Noteikumu Nr. 477 9.1. apakšpunktu, kas noteic, ka pasta sūtījumu izsniedz pasta pakalpojuma sniegšanas vietā (ja vien adresāts nav vienojies ar pasta komersantu par citu piegādes adresi), ja vienkāršu pasta sūtījumu nevar ievietot adresāta pastkastītē vai iekārtā. Lai saskaņā ar Noteikumu Nr. 477 10. punktu adresātu informētu par iespēju saņemt vienkāršo pasta sūtījumu, pasta komersants adresāta pastkastītē ievieto informatīvo paziņojumu vai informē adresātu, izmantojot elektronisko sakaru līdzekļus, lai adresāts varētu saņemt minēto sūtījumu pasta komersanta norādītajā pasta pakalpojumu sniegšanas vietā.Saskaņā ar Noteikumu Nr. 477 4. punktu ierakstītus pasta sūtījumus, apdrošinātus pasta sūtījumus par apdrošinājuma summu līdz 150 *euro*, kā arī vienkāršus pasta sūtījumus, kas tiek izsniegti pasta pakalpojumu sniegšanas vietā, pasta komersants adresātam izsniedz, ja tiek uzrādīts personu apliecinošs dokuments vai dokuments, ko izdevusi valsts institūcija vai privāto tiesību juridiskā persona, pildot [Valsts pārvaldes iekārtas likumā](https://likumi.lv/ta/id/63545-valsts-parvaldes-iekartas-likums) noteiktajā kārtībā deleģētu valsts pārvaldes uzdevumu, un kurā norādīts attiecīgā dokumenta numurs, izdevējs un derīguma termiņš, un kurā ir dokumenta turētāja fotogrāfija, personas kods un personiskais paraksts.Saskaņā ar Pasta likuma 1. panta 41. punktu vienkāršs pasta sūtījums ir nereģistrēts pasta sūtījums, par kuru netiek izsniegta kvīts un kuru piegādā adresātam, ievietojot tā pastkastītē un nesaņemot parakstu par saņemšanu, tādējādi netiek prasīta klienta identifikācija - ievietojot vienkāršos pasta sūtījumus adresāta pastkastītē uz sūtījuma norādītajā adresē, adresāts netiek identificēts (nav jāuzrāda personu apliecinošs dokuments un par sūtījuma piegādi nav nepieciešams saņemt parakstu). Savukārt saskaņā ar Noteikumu Nr. 477 4. punktu, lai saņemtu vienkāršo pasta sūtījumu pasta pakalpojumu sniegšanas vietā adresātam jāuzrāda personu apliecinošs dokuments, kas pielīdzināms adresātu identifikācijai ierakstīto sūtījumu saņemšanas gadījumos.Saskaņā ar Noteikumu Nr. 477 14. punktu, ja pēc pasta komersanta informatīvā paziņojuma ievietošanas adresāta pastkastītē vai e-paziņojuma nosūtīšanas adresāts nav ieradies saņemt pasta sūtījumu pasta pakalpojumu sniegšanas vietā, pasta komersants tā noteiktajā termiņā (kas nav garāks par piecām dienām) atkārtoti ievieto informatīvo paziņojumu adresāta pastkastītē. Tas paildzina saziņu ar adresātu, turklāt vairākus VAS “Latvijas Pasts” klientus neapmierina atkārtotā paziņojuma saņemšana pastkartītē nevis e-paziņojuma veidā, ja šādai iepriekš ir piekrituši. Ņemot vērā Pasta likumā noteikto vienkāršā pasta sūtījuma definīciju, kas pēc būtības neparedz adresāta identifikāciju, nepieciešams noteikt vienlīdzīgus nosacījumus arī gadījumiem, kad vienkāršos pasta sūtījumus izsniedz pasta pakalpojumu sniegšanas vietā. Papildus nepieciešams precizēt prasību par atkārtotā informatīvā paziņojuma nogādāšanu adresātam. Tas vienkāršos un paātrinās pasta sūtījumu izsniegšanas procesu pasta pakalpojumu sniegšanas vietās. Ņemot vērā minēto, ir sagatavots noteikumu projekts, grozot Noteikumus Nr. 477, lai nodrošinātu iespēju izsniegt vienkāršos pasta sūtījumus, neprasot uzrādīt personu apliecinošu dokumentu, kā arī paredzot iespēju atkārtoto informatīvo paziņojumu noformēt e-paziņojuma formā. **Veiktie grozījumi veicinās paātrinātu pasta sūtījumu izsniegšanu, novērsīs personu drūzmēšanos pie pasta pakalpojumu sniegšanas vietām, tādējādi arī samazinot Covid-19 infekcijas izplatīšanas riskus.** |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, VAS “Latvijas Pasts”.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Republikas privātās personas, pasta komersanti:- konkrētu privātpersonu mērķgrupu, kuru skars jaunais regulējums, grūti izdalīt, jo vienkāršo (tajā skaitā, valsts institūciju sūtīto) sūtījumu saņemšana var būt aktuāla ikvienam valsts iedzīvotājam. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām tiesiskais regulējums mazinās administratīvo slogu, jo vienkāršos un paātrinās pasta sūtījumu izsniegšanas procesu pasta pakalpojumu sniegšanas vietās. Tas sniegs pozitīvu rezultātu, jo veicinās rindu mazināšanos pie pasta pakalpojumu sniegšanas vietām. |
| 3. | Administratīvo izmaksu monetārs novērtējums | Projekts šo jomu neskar.  |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Noteikumu projektā ietvertais regulējums, izslēdzot prasību identificēt klientu pasta pakalpojumu sniegšanas vietā vienkāršo pasta sūtījumu izsniegšanas gadījumos, nepasliktinās personu tiesības uz materiālo atlīdzību, jo saskaņā ar Pasta likuma 44. un 46. pantu sūtītājam un adresātam ir tiesības pieprasīt atlīdzību par zaudējumiem attiecībā tikai uz tādiem pasta sūtījumiem, par kuriem pasta komersantam ir materiālā atbildība - proti, par ierakstīto un apdrošināto pasta sūtījumu nozaudēšanu, satura bojājumu vai iztrūkumu. Pasta komersants nenes materiālo atbildību par vienkāršiem pasta sūtījumiem, kuri pēc sūtījuma veida netiek reģistrēti, nav izsekojami, ir mazas vērtības satura sūtījumi, kas parasti ir e-komercijas preces, un kuri tiek izsniegti pasta pakalpojumu sniegšanas vietā tikai to izmēra dēļ, kas neļauj ievietot sūtījumu pastkastītē. Līdz ar to Noteikumu Nr. 477 4. punktā noteiktajai prasībai par dokumenta uzrādīšanu arī šobrīd nav nekādu tiesisku seku, jo arī sūtījuma saņēmējs nekur netiek fiksēts. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ievērojot ārkārtējās situācijas izsludināšanas mērķi, tas ir novērst Covid-19 izplatību un radītās sekas, un tādējādi nepieciešamo izmaiņu steidzamību, plašas sabiedrības līdzdalība netiek plānota.  |
| 2. | Sabiedrības līdzdalība projekta izstrādē | Projekts izstrādāts sadarbībā ar universālā pasta pakalpojuma sniedzēju VAS “Latvijas Pasts”. |
| 3. | Sabiedrības līdzdalības rezultāti | VAS “Latvijas Pasts” ir izteikusi atbalstu projektā iekļautajiem nosacījumiem. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar. |

Satiksmes ministrs T.Linkaits

Vīza: Valsts sekretāre I.Stepanova

Pakule, 67028115

Inese.pakule@sam.gov.lv